Asbjørnåsen naturreservat

Asbjørnåsen naturreservat ligger sørøst i Våler og nord i Sarpsborg, 2–3 kilometer vest for Mingevannet. Topografien preges av åsene Haukåsen og Kallen i vest, og Kjerringa i øst med Asbjørnåsen som mindre markant. Like øst for reservatet ligger Kjerringåsen alpinsenter. Åsene skilles av små og trange sprekkedaler. Berggrunnen er i hovedsak gneis, stedvis med noe mer næringsrike bergarter. Det er sparsomt med løsmasser, men med noe marine avsetninger og torvmyr i senkningene. Vegetasjonen domineres av bærlyng-furuskog, men det finnes også blåbærgranskog samt noe bjørk i fuktigere partier. Innslag av andre lauvtrær finnes også. Spor av hogst finnes, men i mer urørte områder anslås alderen på furutrærne å være 150–300 år, enkelte sågar 300–400 år. Granskogen er yngre. Det er funnet furustokkjuke og gammelgranlav i reservatet, men ellers lite av truete arter. Furustokkjuke vokser kun på trær som er mer enn ca. 150 år gamle. Både vegetasjon og dyreliv i reservatet er fredet mot skade og ødeleggelse, og det er ikke tillatt å gjøre tiltak som kan endre naturmiljøet. Videre er motorferdsel forbudt, og sykkel og hest kan bare brukes på angitte stier. Men jakt og sanking av bær og matsopp er tillatt. Også bålbrenning med tørrkvist fra bakken er tillatt i samsvar med andre bestemmelser. Referanser